ຂປລ. ລັດຖະບານ ອົດສະຕາລີ ສະໜັບສະໜູນ ວຽກງານບົດບາດແມ່ຍິງ ຜ່ານໂຄງການລົງທຶນໃສ່ ຄວາມເປັນຜູ້ນຳແມ່ຍິງໃນ ສປປ ລາວ ມູນຄ່າທັງໝົດ 550.000 ໂດລາ ອົດສະຕຣາລີ ຫລື ປະມານ 3,4 ຕື້ກີບ ໃນໄລຍະເວລາ 2 ປີ ນັບຕັ້ງແຕ່ປີ 2017 ເປັນຕົ້ນໄປ. ການປະການ ສະໜັບສະໜູນຄັ້ງນີ້ ໄດ້ມີຂຶ້ນໃນວັນທີ 17 ມີນາ 2017 ທີ່ນະຄອນຫລວງວຽງຈັນ, ໂດຍເຂົ້າຮ່ວມເປັນພິຍານຂອງ ທ່ານ ນາງ ແສງເດືອນ ຫລ້າຈັນທະບູນ ລັດຖະມົນຕີ ກະຊວງການສຶກສາທິການ ແລະ ກິລາ, ພ້ອມດ້ວຍ ທ່ານ ຈອນ ວິນລຽມສ ເອກອັກຄະລັດຖະທູດ ອົດສະຕາລີ ປະຈຳ ສປປ ລາວ.
ໃນໂອກາດດັ່ງກ່າວນີ້ ທ່ານ ນາງ ແສງເດືອນ ຫລ້າຈັນທະບູນ ກໍເຫັນດີຮັບເອົາບົດບາດ ເປັນຜູ້ນຳໜ້າ ໃນການສະໜັບສະໜູນ ໂຄງການພາວະ ເປັນຜູ້ນຳແມ່ຍິງໃນ ສປປ ລາວ ພ້ອມດຽວກັນນີ້ ທ່ານ ລັດຖະມົນຕີ ກະຊວງການສຶກສາທິການ ແລະ ກິລາ ແລະ ທ່ານ ເອກອັກຄະລັດຖະທູດ ອົດສະຕາລີ ກໍໄດ້ຮ່ວມມອບໃບຢັ້ງຢືນ ໃຫ້ແກ່ແມ່ຍິງລາວ ທີ່ມີບົດບາດໃນການເປັນຜູ້ນຳ 15 ທ່ານ ຜູ້ທີ່ຈະເຂົ້າຮ່ວມໂຄງການທຶນຝຶກອົບຮົມ ໃນປະເທດອົດສະຕາລີ ເຊິ່ງລວມມີການຝຶກອົບຮົມ ແລະ ການລົງຢ້ຽມຢາມ ຫົວໜ່ວຍທຸລະກິດຕ່າງໆ ທີ່ມະຫາວິທະຍາໄລ ຟິນເດີ ( Flinder ) ໂດຍຕິດພັນຈັດກິດຈະກຳ ປິ່ນອ້ອມອື່ນໆ ແລະ ຈະຖືກຈັດຕັ້ງປະຕິບັດ ໂດຍສະຖາບັນ ລາວ-ອົດສະຕາລີ. ສຳລັບຜູ້ເຂົ້າຮ່ວມ ຈະໄດ້ຮຽນຮູ້ກ່ຽວກັບການພັດທະນາ ເສດຖະກິດສັງຄົມ ແລະ ຈະໄດ້ດຳເນີນການຄົ້ນຄວ້າວິໄຈ ແລະ ສ້າງແຜນຈັດຕັ້ງປະຕິບັດ ເພື່ອມານຳໃຊ້ ໃນວຽກງານຕົວຈິງ ຫລັງຈາກກັບຄືນມາປະເທດ.
ພ້ອມນີ້ ທ່ານ ເອກອັກຄະລັດຖະທູດ ອົດສະຕາລີ ກ່າວວ່າ: ການຮັບປະກັນໃຫ້ແມ່ຍິງ ໄດ້ຮັບໂອກາດ ເທົ່າທຽມກັບຜູ້ຊາຍ ແລະ ໃຫ້ພວກເຂົາມີ ຄວາມອາດສາມາດ ສູງສຸດນັ້ນ ມີຄວາມສຳຄັນທີ່ສຸດ ສຳລັບທຸກໆປະເທດ ໃນການພັດທະນາ ແລະ ຄວນເປັນບູລິມະສິດ ເພື່ອຮັບປະກັນ ວ່າພວກເຮົາໃຫ້ຄຸນຄ່າແກ່ ການປະກອບສ່ວນ ຂອງທຸກໆຄົນໃນສັງຄົມ ຢ່າງເທົ່າທຽມກັນ.
ຂ່າວ.ໂທນນີ
ເນື້ອໃນ: ຂປລ